Policijski službenici II. Policijske postaje Split su jučer u 18.20 sati na području Solina pokušali zaustaviti motocikl Suzuki kojim je upravljao 25-godišnjak, dok se kao putnik na motociklu nalazio 27-godišnjak. Vozač se oglušio na svjetlosne i zvučne signale, odnosno upućene znakove za zaustavljanje, te je u jednom trenutku prilikom pokušaja obilaska službenog vozila Ford, izgubio kontrolu nad vozilom i udario u isto.



Nakon pada s motocikla, kod njih je pronađeno ukupno 1179,8 grama kokaina i 1052,3 grama heroina, te digitalna vaga. Osobe su uhićene i privedene u službene prostorije na kriminalističko istraživanje.







Vozač motocikla je naknadno zatražio liječničku pomoć, te je utvrđeno da je prilikom pada s motocikla zadobio lakše ozljede, odnosno udarac u koljena i rame, a nakon liječničke obrade je pušten, te je vraćen u službene prostorije.



Po dovršenom kriminalističkom istraživanju, protiv njih je podnesena kaznena prijava, zbog sumnje u počinjenje kaznenog djela „Neovlaštena proizvodnja i promet drogama" i dovedeni su pritvorskom nadzorniku. Protiv 25-godišnjaka se, osim spomenute kaznene prijave, podnose i Obvezni prekršajni nalozi radi nekoliko prometnih prekršaja.